บาทเปิด29.90/93ลุ้นทดสอบ30บาท/ดอลล์
ธนาคารกรุงศรีอยุธยา รายงาน เงินบาทเปิด 29.90/93 ลุ้นทดสอบ 30 หลังดอลลาร์แข็งค่าขึ้นเทียบทุกสกุล
23 พ.ค. 2556

ธนาคารกรุงศรีอยุธยา รายงาน เงินบาทเปิด 29.90/93 ลุ้นทดสอบ 30 หลังดอลลาร์แข็งค่าขึ้นเทียบทุกสกุล
นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ระดับ 29.90/93 บาท/ดอลลาร์ อ่อนค่าจากช่วงเย็นวานนี้ที่ปิดตลาดที่ระดับ 29.79/81 บาท/ดอลลาร์
วันนี้เงินบาทยังมีโอกาสอ่อนค่าลงได้ต่อ หลังจากเมื่อคืนนี้ประธานธนาคารกลางสหรัฐ(เฟด) ออกมาส่งสัญญาณว่าอาจจะลดขนาดโครงการซื้อพันธบัตรในการประชุมอีกไม่กี่ครั้งข้างหน้า จึงทำให้ดอลลาร์สหรัฐแข็งค่าขึ้นเมื่อเทียบกับเงินสกุลหลักอื่นๆ 
"วันนี้น่าจะอ่อนค่า หลังจากเบอร์นันเก้ออกมาบอกว่าอาจจะลดการซื้อบอนด์ในการประชุมอีกไม่กี่ครั้งข้างหน้า ทำให้ดอลลาร์แข็งขึ้นเมื่อเทียบกับทุกสกุล บาทวันนี้ก็เลยอ่อนค่า"นักบริหารเงิน ระบุ
นักบริหารเงิน คาดว่า วันนี้เงินบาทมีโอกาสอ่อนค่าไปทดสอบที่ 30 บาท/ดอลลาร์ โดยมองกรอบวันนี้ไว้ที่ 29.85-30.00 บาท/ดอลลาร์ ซึ่งปัจจัยที่ยังคงต้องติดตามในระยะนี้ คือ ทิศทางของค่าเงินดอลลาร์ รวมทั้งการประชุมคณะกรรมการนโยบายการเงิน(กนง.) ที่จะมีขึ้นในสัปดาห์หน้า